[pic] | AZ EURÓPAI KÖZÖSSÉGEK BIZOTTSÁGA |

Brüsszel, 28.4.2006

COM(2006)185 végleges

Javaslat

A TANÁCS HATÁROZATA

a kilencedik Európai Fejlesztési Alaphoz (EFA) tartozó hosszú távú fejlesztési keret tartaléka egy részének átcsoportosításáról szóló határozattal kapcsolatos, a Közösség által az AKCS-EU Miniszterek Tanácsában elfogadandó álláspontról

(előterjesztő: a Bizottság)

INDOKOLÁS

Az Európai Közösség aktívan részt vesz a fejlődő országok támogatását célzó új kezdeményezések kidolgozásában és végrehajtásában. Az AKCS-országok támogatását célzó kezdeményezések jelentősen hozzájárulnak a szegénység csökkentéséhez, ami mind a 2000. június 23-án Cotonouban aláírt AKCS-EK partnerségi megállapodás, mind a Közösség fejlesztési politikájának elsődleges célkitűzése.

A kilencedik EFA regionális keretének eredeti ütemezése óta új kezdeményezések születtek azon speciális szükségletek kielégítése érdekében, amelyek az AKCS-országok prioritásai, valamint az EU által a fejlesztési politika keretében kitűzött prioritások nyomán jöttek létre, különösen az AKCS-n belüli együttműködés keretében, amely számos AKCS-országnak és ezen országok összességének is hasznos.

A kilencedik EFA keretében az AKCS-n belüli együttműködésre eredetileg szánt összeg (300 millió euro) azonban kevésnek bizonyult az új kezdeményezések fedezéséhez. A regionális együttműködésre szánt tartalék kimerülését és a korábbi alapok (6., 7. és 8.) maradékainak rendszeres átutalását követően többször is mozgósítani kellett a 9. EFA hosszú távú fejlesztésre szánt keretének tartalékát az immár 2,573 milliárd eurót jelentő AKCS-n belüli juttatás növelése érdekében (fel kellett használni az eredetileg a 9. EFA egészére tartalékolt egymilliárd eurónyi feltételes összeget is).

Ez az összeg teljes egészében be van osztva, és egyelőre sem regionális, sem AKCS-n belüli tartalékok nem állnak rendelkezésre az új kezdeményezések finanszírozására.

Ilyen körülmények között, az AKCS-EK partnerségi megállapodás I. melléklete – Pénzügyi jegyzőkönyv – 8. pontjának megfelelően az AKCS-EK Miniszterek Tanácsa intézkedéseket hozhat, amennyiben a megállapodás valamely eszköze keretében rendelkezésre álló források kimerültek.

A Bizottság ezért a Tanács beleegyezésének feltételével azt javasolja, hogy az AKCS-EK Miniszterek Tanácsa fogadja el a mellékelt határozatot, amelynek alapján a 9. EFA hosszú távú fejlesztésre szánt keretének tartalékából a regionális fejlesztésre szánt keret keretében 110 millió eurót átcsoportosítanak az AKCS-n belüli együttműködésre szánt juttatáshoz. Az összeg az alábbiakból épül fel:

- 70 millió euro az „EU-Afrika partnerség az infrastruktúráért” számára, ebből 60 millió euro az Európai Beruházási Bank (EBB) által kezelt vagyonkezelői alapba kerül, 10 millió eurót pedig az afrikai infrastruktúrával kapcsolatos tervekkel összefüggő intézkedésekre és előkészítő tanulmányokra fordítanak;

- 20 millió euro az AKCS-államok világkereskedelembe való bekapcsolódásának támogatására: ebből 10 millió euro az „integrált keret” elnevezésű többoldalú kezdeményezés közösségi támogatásának megerősítésére, 10 millió euro pedig az AKCS-országoknak a Világkereskedelmi Szervezetben (WTO) való aktívabb részvételét célzó közösségi projekt folytatására;

- 20 millió euro különböző tevékenységekre, mint például kutatási projekt finanszírozása a cukor területén a reformot kísérő intézkedések kiegészítéseként a „cukorjegyzőkönyvhöz” tartozó országok javára (+/- 9 millió euro), ERASMUS MUNDUS „ablak” létrehozása az AKCS-országok javára (+/- 5 millió), vagyonkezelői alap támogatása az Afrikai Unió afrikai szakértői értékelési mechanizmusa (APRM) javára (+/- 2 millió euro) és támogatás az ENSZ-HABITAT programja – „az AKCS-országok nyomornegyedeinek fejlesztését célzó program”– javára (+/-4 millió euro);

Mindennek érdekében a Bizottság azt javasolja, hogy a Tanács fogadja el a 9. EFA hosszú távú fejlesztésre szánt kerete tartalékának felhasználásáról szóló határozatot.

Javaslat

A TANÁCS HATÁROZATA

a kilencedik Európai Fejlesztési Alaphoz (EFA) tartozó hosszú távú fejlesztési keret tartaléka egy részének átcsoportosításáról szóló határozattal kapcsolatos, a Közösség által az AKCS-EU Miniszterek Tanácsában elfogadandó álláspontról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 310. cikkére, a 300. cikk (2) bekezdésének második albekezdésével összefüggésben,

tekintettel a Bizottság javaslatára,

mivel:

(1) A 2000. június 23-án Cotonouban aláírt és 2005. június 25-én Luxembourgban felülvizsgált AKCS-EK partnerségi megállapodás 15. cikke felhatalmazza az AKCS-EK Miniszterek Tanácsát, hogy a megállapodás értelmében határozatokat hozzon, az I. melléklet 8. pontja pedig lehetővé teszi, hogy megfelelő intézkedéseket hozzon, amennyiben a megállapodás valamely eszköze keretében rendelkezésre álló alapok kimerültek.

(2) A 9. EFA regionális együttműködésre és integrációra szánt keretének forrásait teljes mértékben kiosztották. A Közösség álláspontját az AKCS-EK Miniszterek Tanácsán belül tehát úgy kell meghatározni, hogy lehetőség nyíljon határozat elfogadására a 9. EFA-hoz tartozó hosszú távú fejlesztési keret tartaléka egy részének átcsoportosításáról az AKCS-n belüli együttműködésre szánt juttatás javára, a regionális együttműködési keret keretében.

A KÖVETKEZŐKÉPPEN HATÁROZOTT:

1. cikk

A Közösség az AKCS-EK Miniszterek Tanácsában a következő álláspont elfogadását javasolja a 9. EFA hosszú távú fejlesztési kerete egy részének átcsoportosításáról, az AKCS-EK Miniszterek Tanácsa mellékelt határozattervezete alapján.

Kisebb módosítások foganatosíthatók e határozattervezetben anélkül, hogy újabb tanácsi határozat válna szükségessé.

Kelt Brüsszelben,

a Tanács részéről

az elnök

MELLÉKLET

Tervezet

AZ AKCS-EU MINISZTEREK TANÁCSÁNAK HATÁROZATA

a kilencedik Európai Fejlesztési Alaphoz (EFA) tartozó hosszú távú fejlesztési keret tartaléka egy részének átcsoportosításáról

AZ AKCS-EK MINISZTEREK TANÁCSA,

tekintettel az afrikai, karibi és csendes-óceáni államok (a továbbiakban: AKCS) csoportjának tagjai, valamint az Európai Közösség és tagállamai között létrejött, 2000. június 23-án Cotonouban aláírt[1] és 2005. június 25-én Luxembourgban felülvizsgált[2] partnerségi megállapodásra (a továbbiakban: AKCS-EK megállapodás) és különösen annak I. melléklete 8 pontjára,

mivel:

(1) A regionális együttműködésre és integrációra szánt előirányzatokat felosztották.

(2) A kontinens vérkeringésébe történő bekapcsolódást és a regionális integráció előmozdítását célzó „EU-Afrika partnerség az infrastruktúráért” program bevezetéséhez való hozzájárulás érdekében további forrásokra van szükség.

(3) Az AKCS-államok nemzetközi kereskedelembe történő bekapcsolódása érdekében – az Európai Közösség intézkedéseinek folytatásaként – további forrásokra van szükség.

(4) A cukor területén folytatott kutatás támogatása érdekében, a reformot kísérő intézkedések kiegészítéseként a „cukorjegyzőkönyvhöz” tartozó országok javára további forrásokra van szükség.

(5) Annak érdekében, hogy az AKCS-államok részt vehessenek az ERASMUS-MUNDUS programban, további forrásokra van szükség.

(6) Az Afrikai Unió politikai stabilitást, gazdasági növekedést és fenntartható fejlődést segítő APRM mechanizmusa (afrikai szakértői értékelési mechanizmus) támogatásának biztosítása érdekében további forrásokra van szükség.

(7) Az AKCS-országok bizonyos zónáiban lévő nyomornegyedek csatornázását szolgáló cselekvési tervek végrehajtásának biztosítása érdekében további forrásokra van szükség.

A KÖVETKEZŐKÉPPEN HATÁROZOTT:

1. cikk – Az AKCS-n belüli együttműködés a regionális együttműködésre és integrációra szánt keret keretében

Az AKCS-EK partnerségi megállapodás 28., 29. és 30. cikkében megállapított célkitűzéseknek megfelelően a 9. EFA hosszú távú fejlesztésre szánt keretének tartalékából 110 millió eurót utalnak át az AKCS-n belüli együttműködést célzó juttatás javára, a regionális együttműködésre és integrációra szánt keret keretében. Az összeg a következő célokra fordítható:

1.1 Az „EU-Afrika partnerség az infrastruktúráért” létrehozása (70 millió euro): 60 millió euro az Európai Beruházási Bank (EBB) által kezelt vagyonkezelői alapba kerül, 10 millió eurót pedig az afrikai infrastruktúrával kapcsolatos tervekkel összefüggő intézkedésekre és előkészítő tanulmányokra fordítanak;

1.2 Az AKCS-államok világkereskedelembe való bekapcsolódásának támogatása: legfeljebb 10 millió euro az „integrált keret” elnevezésű többoldalú kezdeményezés közösségi támogatásának megerősítésére, legfeljebb 10 millió euro pedig az AKCS-országoknak a Világkereskedelmi Szervezetben (WTO) való aktívabb részvételét célzó közösségi projekt folytatására;

1.3 A következő, számos AKCS-államot vagy az államok egészét segítő intézkedések finanszírozásának biztosítása (legfeljebb 20 millió euro); kutatási projekt finanszírozása a cukor területén a reformot kísérő intézkedések kiegészítéseként a „cukorjegyzőkönyvhöz” tartozó országok javára (legfeljebb 9 millió euro), ERASMUS MUNDUS „ablak” létrehozása az AKCS-országok javára (legfeljebb 5 millió euro), vagyonkezelői alap támogatása az Afrikai Unió afrikai szakértői értékelési mechanizmusa (APRM) javára (+/- 2 millió) és támogatás az ENSZ-HABITAT programja – „az AKCS-országok nyomornegyedeinek fejlesztését célzó program”– javára (legfeljebb 4 millió euro).

2. cikk – Támogatási kérelem

Az AKCS-EK partnerségi megállapodás IV. jegyzőkönyve 13. cikke (2) bekezdésének megfelelően az AKCS-EK Miniszterek Tanácsa felkéri a Bizottságot az első cikkben említett intézkedések támogatására.

3. cikk – Hatálybalépés

Ez a határozat az elfogadásának napján lép hatályba.

Kelt

Az AKCS-EK Miniszterek Tanácsa részérő,

az elnök

[1] HL L 317, 2000.12.15., 3. o.

[2] HL L 287, 2005.10.28., 4. o.